คาดตลาดหุ้นปรับตัวลดลง
นักวิเคราะห์ฯคาดตลาดหุ้นไทยเช้านี้ปรับตัวลดลงตามตลาดหุ้นต่างประเทศทั้งยุโรป-สหรัฐและจีน
30 มิ.ย. 2553

นักวิเคราะห์ฯคาดตลาดหุ้นไทยเช้านี้ปรับตัวลดลงตามตลาดหุ้นต่างประเทศทั้งยุโรป-สหรัฐและจีน
นายเจริญ เอี่ยมพัฒนธรรม ผู้อำนวยการฝ่ายวิเคราะห์  บล.เคที ซีมิโก้ กล่าวว่า ตลาดหุ้นไทยเช้านี้คาดว่าจะปรับตัวลดลงในทิศทางเดียวกับตลาดหุ้นต่างประเทศ ทั้งตลาดหุ้นยุโรปและสหรัฐที่ปรับตัวลงมาค่อนข้างแรง จากความกังวลเรื่องการคืนหนี้ของสถาบันการเงินยุโรป และธนาคาร Agricultural Bank (AgBank)ของจีนจะมีการระดมทุนด้วยการขาย IPO ในสัปดาห์หน้า ทำให้มีความกังวลเรื่องภาพรวมสภาพคล่อง รวมทั้ง การประกาศตัวเลขเศรษฐกิจของสหรัฐออกมาไม่ดีนักมีสลับบวกลบ 
ทั้งนี้ ตลาดหุ้นในเอเชียเช้านี้เปิดมาต่างติดลบกันถ้วนหน้า ทั้งตลาดหุ้นญี่ปุ่น ฮ่องกง ไต้หวัน และเกาหลี ดังนั้น คงจะส่งผลต่อ Sentiment การลงทุนบ้านเราบ้างไม่มากก็น้อย
อย่างไรก็ตาม วานนี้ตลาดหุ้นไทยปรับลดลงยังไม่มากนัก ดัชนีใกล้เคียงระดับ 800 จุด โดยนักลงทุนหันมาสนใจหุ้นขนาดเล็กและมีแรงเทขายหุ้นใหญ่ ซึ่งวันนี้คาดว่าจะเป็นรูปแบบเดิม คือ เน้นการลงทุนในหุ้นขนาดเล็ก ที่มีผลประกอบการดี ทั้งนี้ มองว่าปัจจัยต่างประเทศแม้ว่าจะไม่เกี่ยวกับตลาดหุ้นบ้านเรามากนัก แต่คงมีผลด้านจิตวิทยาอย่างหลีกเลี่ยงไม่ได้
กรอบการลงทุนให้แนวรับ 780-792 และแนวต้าน 811 จุด ไม่ควรหลุด 780 จุด ไม่เช่นนั้นจะหลุดยาว